Psalm 119:97-104 – MEM – Insig in God se openbaring kom deur gehoorsaamheid – Bybelskool
Written by Chris van Wyk on Oct 12, 2015 . Posted in Psalms 107-150.
In die dertiende deel van hierdie Psalm verklaar die Psalmis sy liefde vir die hele openbaring van God – wet, gebod, bepalings, opdragte, woord (dâbâr), beslissings, woorde ('imrâh) – sewe van die woorde wat daarvoor in die Psalm gebruik word.
Let op dat die Psalmis hier niks vra van die Here nie, net fokus op sy eie besig wees met God se openbaring.
In die eerste vier verse wissel hy telkens sy eie fokus op die openbaring van God af met die effek wat dit in sy lewe het:
Sy liefde vir die wet – die hele dag dink hy daaroor na, dit bly hom elke oomblik by.
Die wysheid van God se gebod – dit is altyd daar vir hom.
Die verstandigheid van God se bepalings – dit is beter as al sy leermeesters en bly vir hom stof tot nadenke; hy munt selfs uit bó sy leermeesters weens die krag van God se bepalings.
Sy gehoorsaamheid aan God se opdragte gee hom selfs meer insig as oumense.
In die laaste vier verse verklaar hy sy gehoorsaamheid aan God se openbaring en die wederkerige effek wat dit nie net op sy lewe het nie, maar veral op sy begrip en insig in wat God wil.
Sy gehoorsaamheid sluit in dat hy sy voete van verkeerde paaie weerhou, sodat hy God se woord kan onderhou.
Hy wyk nie af van God se beslissings nie, want dit is na alles dié beslissings wat hom onderrig.
God se woorde en beloftes is vir hom soeter as heuning, soos die BDV vertaal: "Hoe strelend is u woorde teen my verhemelte, selfs strelender as heuning vir my mond."
Hy haat elke bedrieglike verkeerde pad, want dit kan God se opdragte waardeur hy insig kry, verduister.
Die Psalmis help ons hier om te verstaan dat insig nie net kom deur verklaring nie, maar veral deur God se wil te begin doen. Insig kom wanneer 'n mens gehoorsaamheid aan God se wil begin beoefen. Soos ek baie keer sê, die Bybel moet ons lewe vorm. Daarvoor is dit nodig dat ons leer om die Bybel te leef terwyl ons dit lees. Dit is dán wat ons God regtig leer ken en ons die pad wat Hy vir ons het, kan onderskei.